บริษัท จี สตีล จำกัด (มหาชน) (“บริษัท”) เดิมชื่อ บริษัท สยามสตริปมิลล์ จำกัด (มหาชน)
ก่อตั้งขึ้นเมื่อวันที่ 31 ตุลาคม 2538 ด้วยทุนจดทะเบียนเริ่มแรก 50 ล้านบาท โดยกลุ่มบริษัทเอส
เอส พี (“SSP”) เพื่อดำเนินธุรกิจเป็นผู้ผลิตและจำหน่ายเหล็กแผ่นรีดร้อนชนิดม้วน (Hot Rolled
Coil: HRC) ซึ่งเป็นธุรกิจที่ภาครัฐมีนโยบายส่งเสริมให้มีการลงทุน

โรงงานผลิตของบริษัทตั้งอยู่บนพื้นที่ประมาณ 427 ไร่ ภายในเขตสวนอุตสาหกรรม เอส เอส พี
ตำบลหนองละลอก อำเภอบ้านค่าย จังหวัดระยอง
บริษัทได้เริ่มผลิตเชิงพาณิชย์ตั้งแต่เดือนพฤศจิกายน 2542 โดยในช่วงวิกฤติเศรษฐกิจ
บริษัทประสบปัญหาสภาพคล่องและหยุดดำเนินการชั่วคราวในช่วงธันวาคม 2544 ถึงมีนาคม 2545
หลังจากบริษัทได้แก้ไขปัญหาดังกล่าว จึงดำเนินการผลิตต่อเนื่องจนถึงปัจจุบัน
อนึ่งในช่วงเวลาระหว่างปี 2544 ถึง 2546
บริษัทดำเนินธุรกิจภายใต้กระบวนการฟื้นฟูกิจการและบริษัทได้ออกจากการฟื้นฟูกิจการเมื่อเดือนกันยายน
2546 โดยในช่วงที่บริษัทอยู่ภายใต้กระบวนการฟื้นฟูกิจการดังกล่าว
เจ้าหนี้ฝ่ายญี่ปุ่นได้คัดค้านการขอยื่นฟื้นฟูกิจการของบริษัทและซักค้านตลอดกระบวนการพิจารณาของเจ้าพนักงานพิทักษ์ทรัพย์
และได้ยื่นคำร้องอุทธรณ์กระบวนการฟื้นฟูกิจการต่อศาลล้มละลายกลาง
แต่อย่างไรก็ดีในเดือนมิถุนายน 2547
เจ้าหนี้ฝ่ายญี่ปุ่นและบริษัทได้เปิดการเจรจาและมีการชำระหนี้ตามแผนฟื้นฟูกิจการให้กับเจ้าหนี้ฝ่ายญี่ปุ่นทั้งหมดจนเสร็จสิ้น
และเจ้าหนี้ฝ่ายญี่ปุ่นได้ยื่นคำร้องขอถอนเรื่องที่อุทธรณ์ทั้งหมด ซึ่งศาลได้อนุญาตตามคำร้องขอดังกล่าว

เหล็กแผ่นรีดร้อนชนิดม้วนของบริษัทมีขนาดความกว้างตั้งแต่ 900-1,550 มิลลิเมตร และ
มีความหนาตั้งแต่ 1-13 มิลลิเมตร ซึ่งเป็นวัตถุดิบสำคัญในการผลิตเหล็กแผ่นรีดเย็น (Cold
Rolled Coil: CRC) เหล็กชุบสังกะสี (Hot Dipped Galvanized Sheet) ท่อเหล็ก
(Steel Pipe) เหล็กแผ่นที่ใช้ในอุตสาหกรรมก่อสร้าง และเหล็กแผ่นที่ใช้ในอุตสาหกรรมรถยนต์

โรงงานผลิตเหล็กแผ่นรีดร้อนชนิดม้วนของบริษัทเป็นโรงงานที่รวมกระบวนการหลอม หล่อ
และรีดไว้ในโรงงานเดียว หรือที่เรียกว่า Compact Mini Mill
มีกำลังการผลิตเหล็กแผ่นรีดร้อนชนิดม้วนสูงสุด (Design Capacity) ที่ 1.8 ล้านตันต่อปี
โดยทำการผลิตต่อเนื่องวันละ 3 กะตลอด 24 ชั่วโมง

กระบวนการผลิตของบริษัทเริ่มจากการนำเศษเหล็ก (Scrap) และเหล็กถลุง (Pig Iron)
มาหลอมโดยใช้เทคโนโลยีเตาหลอมไฟฟ้า (Electric Arc Furnace)
จากนั้นทำการปรับปรุงคุณภาพน้ำเหล็กโดยผ่านเตาปรับปรุงคุณภาพน้ำเหล็ก (Ladle Heating
Furnace) จากประเทศเยอรมัน
ซึ่งเป็นเทคโนโลยีที่ทันสมัยควบคุมการหลอมและการปรับคุณภาพน้ำเหล็กด้วยระบบคอมพิวเตอร์ทั้งหมด
จากนั้นนำน้ำเหล็ก (Liquid Steel) มาหล่อเป็นเหล็กแผ่น (Steel Slab) โดยใช้เทคโนโลยี
การหล่อเหล็กแผ่นหนาขนาดกลาง (Medium Slab Casting)
และนำเหล็กแผ่นที่ได้มาผ่านกระบวนการรีดร้อนโดยใช้เครื่องรีดแผ่นเหล็กจากประเทศญี่ปุ่น
โดยกระบวนการผลิตข้างต้นจะเป็นกระบวนการผลิตแบบต่อเนื่อง (Continuous Process)
ซึ่งจะใช้เวลาการผลิต (Cycle time) ประมาณ 3.5 ชั่วโมง

กลุ่มลูกค้าเป้าหมายของบริษัท ได้แก่ บริษัทตัวแทนจำหน่ายร้อยละ 70 โดยเป็นการขายผ่าน
บริษัทตัวแทนจำหน่ายที่เป็นกลุ่มพันธมิตรการค้าซึ่งเคยเป็นบริษัทที่เกี่ยวข้อง ประมาณร้อยละ 40
ศูนย์บริการตัดเหล็กแผ่นรีดร้อนชนิดม้วน (Coil Center) ร้อยละ 30
และผู้ใช้โดยตรงในอุตสาหกรรมต่อเนื่อง ร้อยละ 30
ซึ่งตัวแทนจำหน่ายของบริษัทจะทำการจัดจำหน่ายต่อไปยังผู้ใช้เหล็กแผ่นรีดร้อน
ในอุตสาหกรรมต่อเนื่องต่างๆ อีกต่อหนึ่ง เช่น การผลิตท่อเหล็ก การผลิตเหล็กโครงสร้างรูปพรรณ
รีดเย็น การผลิตถังบรรจุก๊าซและตู้คอนเทนเนอร์ การผลิตเครื่องใช้ไฟฟ้าและเฟอร์นิเจอร์เหล็ก
การผลิตชิ้นส่วนประกอบรถยนต์ และการผลิตเหล็กรีดเย็นและเหล็กเคลือบ นอกจากนี้
บริษัทมีการขายตรงเป็นจำนวนไม่มากนักให้ผู้ประกอบการรายใหญ่ในอุตสาหกรรมต่างๆ
เช่นอุตสาหกรรมเหล็กโครงสร้างรูปพรรณ อุตสาหกรรมผลิตวัสดุที่ใช้ในการก่อสร้าง เป็นต้น

ที่ผ่านมา บริษัทมีรายการระหว่างกันกับบุคคลที่อาจมีความขัดแย้ง และบริษัทพันธมิตร
ทางการค้ารายใหญ่หลายรายการอย่างต่อเนื่อง เช่น การซื้อน้ำดิบ การซื้อวัตถุดิบ การขายสินค้า
เป็นต้น แต่อย่างไรก็ดี ภายใต้การกำกับดูแลของคณะกรรมการตรวจสอบ
บริษัทมีมาตรการและขั้นตอน
การอนุมัติการทำรายการระหว่างกันกับบุคคลที่อาจมีความขัดแย้งและบริษัทพันธมิตรทางการค้า
นอกจากนี้ในกรณีที่เป็นธุรกรรมทางการค้าปกติ
ฝ่ายตรวจสอบภายในของบริษัทจะทำการตรวจสอบธุรกรรมดังกล่าวทุกรายการเป็นรายเดือน
และให้คณะกรรมการตรวจสอบเป็นผู้พิจารณาและให้ความเห็นเกี่ยวกับความจำเป็นและความสมเหตุสมผลของรายการดังกล่าว

จากการประกอบธุรกิจของบริษัท
ปัจจัยความเสี่ยงที่สำคัญที่อาจส่งผลกระทบต่อการดำเนินงานหรือผู้ลงทุน สามารถสรุปได้ดังนี้

1. ความเสี่ยงด้านการผลิต ซึ่งประกอบด้วย ความผันผวนของราคาวัตถุดิบ
การพึ่งพาการสั่งวัตถุดิบหลักจากตัวแทนจำหน่ายจำนวนน้อยราย

2. ความเสี่ยงด้านการตลาดและการจัดจำหน่าย
ซึ่งเกิดจากการผันผวนของราคาตลาดของผลิตภัณฑ์อันเกิดจากวัฏจักรธุรกิจขาลง

3. ความเสี่ยงด้านการเงิน ซึ่งเกิดจากความผันผวนของอัตราแลกเปลี่ยน

4. ความเสี่ยงด้านสิ่งแวดล้อมและด้านบุคลากร ซึ่งประกอบด้วย การผลิตที่อาจก่อให้เกิดมลภาวะ
และการดำเนินธุรกิจที่อาจก่อให้เกิดความไม่ปลอดภัยต่อพนักงาน

5. ความเสี่ยงเกี่ยวกับนโยบายภาครัฐ และกฎระเบียบที่เกี่ยวข้อง ซึ่งประกอบด้วย
ความเสี่ยงจากการเจรจาเขตการค้าเสรี (FTA) ซี่งครอบคลุมถึงสินค้าเหล็กรีดร้อน,
ความเสี่ยงจากการควบคุมราคาของภาครัฐ
และความเสี่ยงจากนโยบายของภาครัฐที่ส่งผลกระทบต่อการดำเนินธุรกิจและผลประกอบการของบริษัท

6. ความเสี่ยงในการลงทุนของผู้ลงทุน
ซึ่งเกิดจากการใช้สิทธิในใบสำคัญแสดงสิทธิที่จัดสรรให้กับกรรมการ
ผู้บริหารและพนักงานบริษัทในราคาพิเศษ

7. ความเสี่ยงทั่วไป ซึ่งเกิดจากการไม่สามารถดำเนินการเนื่องจากปัจจัยที่ไม่สามารถควบคุมได้
เช่น ภัยธรรมชาติ อุบัตเหตุในเชิงอุตสาหกรรม การลอบวางเพลิง การก่อการร้าย
ปัญหาและข้อผิดพลาดทางเทคนิค รวมถึงการประท้วงจากผู้ใช้แรงงาน
และเหตุการณ์ที่อยู่นอกเหนือการควบคุมของบริษัท

ผลการดำเนินงานโดยรวมปี 2551

บริษัทและบริษัทย่อยมีรายได้รวมทั้งสิ้นจำนวน 41,313 ล้านบาท
(รวมยอดขายของบริษัทย่อยตั้งแต่วันที่ 2 มิถุนายน 2551) เพิ่มขึ้นจากปี 2550 จำนวน 17,587
ล้านบาท หรือร้อยละ 74 โดยมีรายได้จากการขายสินค้าจำนวน 36,487 ล้านบาท
คิดเป็นสัดส่วนร้อยละ 88 ของรายได้รวม เพิ่มขึ้นร้อยละ 66 จากปี 2550
ซึ่งสาเหตุหลักมาจากราคาขายเฉลี่ยที่เพิ่มสูงขึ้น,
ส่วนเกินของส่วนได้เสียในมูลค่ายุติธรรมสุทธิของบริษัทย่อยที่สูงกว่าต้นทุนจำนวน 4,498 ล้านบาท
คิดเป็นสัดส่วนร้อยละ 11 ของรายได้รวม ที่เหลือร้อยละ 1 หรือจำนวน 328 ล้านบาท
เป็นรายได้จากการให้บริการ ดอกเบี้ยรับ และรายได้อื่นๆ
สาเหตุที่บริษัทและบริษัทย่อยมีรายได้รวมในปี 2551 เพิ่มสูงขึ้นมากจากปี 2550
เนื่องจากราคาขายที่ปรับตัวสูงขึ้นในช่วงครึ่งปีแรก อย่างไรก็ตามจากภาวะชะลอตัวทางเศรษฐกิจ
กอปรกับความผันผวนอย่างมากในราคาวัตถุดิบและราคาเหล็กทั่วโลกในครึ่งปีหลัง
ส่งผลให้ผลประกอบการทั้งปีมีผลขาดทุนสุทธิ
ซึ่งสาเหตุหลักมาจากการตั้งค่าเผื่อการลดมูลค่าของสินค้าคงเหลือ หนี้สงสัยจะสูญ
และขาดทุนจากอัตราแลกเปลี่ยน

บริษัทและบริษัทย่อยมีผลขาดทุนสุทธิจำนวน 1,234 ล้านบาท ในขณะที่เมื่อปี 2550
บริษัทและบริษัทย่อยมีกำไรสุทธิจำนวน 1,732 ล้านบาท เท่ากับกำไรสุทธิลดลงจากปี 2550 จำนวน
2,966 ล้านบาท หรือร้อยละ 171 และกำไรสุทธิต่อหุ้นติดลบ 0.09 บาท
สาเหตุหลักที่ทำให้กำไรติดลบมาจากความผันผวนของราคาวัตถุดิบและราคาเหล็กทั่วโลก
ทำให้บริษัทขาดทุนจากการบันทึกบัญชีค่าเผื่อการลดมูลค่าของสินค้าคงเหลือสูงถึงจำนวน 3,343
ล้านบาท
นอกจากนี้ภาวะเศรษฐกิจที่ชะลอตัวส่งผลให้บริษัทยังไม่สามารถเก็บเงินค่าสินค้าจากลูกหนี้บางรายได้
ทำให้บริษัทและบริษัทย่อยมีการบันทึกค่าเผื่อหนี้สงสัยจะสูญอีกจำนวน 1,330 ล้านบาท

สำหรับผลประกอบการเฉพาะของบริษัท บริษัทมีผลขาดทุนสุทธิจำนวน 2,452 ล้านบาท
เปรียบเทียบกับปี 2550 ที่มีผลกำไรสุทธิจำนวน 1,640 ล้านบาท ลดลงจำนวน 4,092 ล้านบาท
หรือร้อยละ 250 การลดลงดังกล่าวมีสาเหตุหลักมาจากที่กล่าวแล้วข้างต้น

ณ สิ้นปี 2551 บริษัทและบริษัทย่อยมีสินทรัพย์รวมจำนวน 66,600 ล้านบาท เพิ่มขึ้นจำนวน 22,123
ล้านบาท หรือร้อยละ 50 จากปี 2550 สาเหตุเนื่องมาจากเงินลงทุนในบริษัทย่อย ที่ดิน อาคาร
และอุปกรณ์ที่เพิ่มขึ้น โดยแบ่งเป็นสินทรัพย์หมุนเวียนจำนวน 14,766 ล้านบาท
และสินทรัพย์ไม่หมุนเวียนจำนวน 51,834 ล้านบาท
บริษัทและบริษัทย่อยมีอัตราส่วนสภาพคล่องเท่ากับ 0.95 เท่า
เฉพาะบริษัทมีอัตราส่วนสภาพคล่องเท่ากับ 1.06 เท่า

ณ สิ้นปี 2551 บริษัทและบริษัทย่อยมีหนี้สินรวมจำนวน 24,102 ล้านบาท
แบ่งเป็นหนี้สินหมุนเวียนจำนวน 15,527 ล้านบาท เพิ่มขึ้นจากปี 2550 ร้อยละ 170
สาเหตุหลักมาจากเจ้าหนี้การค้าและเงินรับล่วงหน้าจากลูกค้าที่เพิ่มขึ้น และหนี้สินไม่หมุนเวียนจำนวน
8,575 ล้านบาท ลดลงร้อยละ 4 จากปี 2550
เนื่องจากมีการจ่ายชำระคืนเงินกู้ยืมระยะยาวจากสถาบันการเงินบางส่วน

ปัจจุบัน บริษัทมีทุนจดทะเบียนทั้งสิ้นจำนวน 13,860 ล้านหุ้น มูลค่าหุ้นที่ตราไว้หุ้นละ 1 บาท
เป็นทุนเรียกชำระแล้วจำนวน 13,760 ล้านบาท ณ วันที่ 31 ธันวาคม 2551
บริษัทมีกลุ่มผู้ถือหุ้นที่สำคัญ ได้แก่ Whiterock Global Fund, SPC. ถือหุ้นในสัดส่วนร้อยละ
19.33 บริษัท ซูพีเรียร์ โอเวอร์ซีส์ (ประเทศไทย) จำกัด ถือหุ้นในสัดส่วนร้อยละ 18.33
กลุ่มดร.สมศักดิ์ และคุณหญิงปัทมา ลีสวัสดิ์ตระกูล ถือหุ้นในสัดส่วนร้อยละ 10.82 และ Ample
Vision Group Limited ถือหุ้นในสัดส่วนร้อยละ 7.27 เป็นต้น